b'\n_START_ARTICLE_\nLindsey Van\n_START_SECTION_\nZa\xc4\x8detki, 2002-05\n_START_PARAGRAPH_\nNa mednarodnih prireditvah je tekmovala od leta 2002. Prvi nastop ima na sicer mo\xc5\xa1ki prireditvi, ko je ne njej nastopila 26. januarja 2002 in zasedla 38. mesto. V letih 2003 in 2004 je kot \xc5\xbeenska imela na voljo nastope zgolj na tekmah FIS. Takoj je bila med najbolj\xc5\xa1imi in 14. februarja 2004 je tudi prvi\xc4\x8d zmagala. To je bilo v nem\xc5\xa1kem Rastb\xc3\xbcchlu na 75-metrski skakalnici, kjer je premagala dve bodo\xc4\x8di veliki tekmici, za njo sta bili Anette Sagen na drugem, in na tretjem mestu Daniela Iraschko.\n_START_SECTION_\nCelinski pokal, 2005-12\n_START_PARAGRAPH_\nFIS je za sezono 2004-05 prvi\xc4\x8d uvedla kontinentalni pokal za \xc5\xbeenske. Lindsey je nastopila na dvanajstih tekmah in se osemkrat uvrstila na oder za zmagovalke, bila je po \xc5\xa1tirikrat druga in tretja. Prvi\xc4\x8d je stopila na stopni\xc4\x8dke v Planici dne 16. januarja 2005, ko je bila druga za Norve\xc5\xbeanko Sagnovo. Na koncu je bila v se\xc5\xa1tevku sezone druga z osvojenimi 740 to\xc4\x8dkami._NEWLINE_V drugi sezoni, 2005-06, si je prvi\xc4\x8d priskakala zmago v tem tekmovanju. To je bilo 1. oktobra 2005 na doma\xc4\x8di tekmi v Park Citiju. V tej sezoni je dosegla \xc5\xa1tiri zmage in bila \xc5\xa1e po trikrat druga ter tretja. Na koncu je s 1159 to\xc4\x8dkami osvojila skupno drugo mesto, zaostala je le za izjemno Anette Sagen, ki je premo\xc4\x8dno slavila._NEWLINE_V sezoni 2006-07 je nastopila na osemnajstih tekmah in se na vseh uvrstila med prvo deseterico, od tega sedemkrat na zmagovalni oder. Njena najslab\xc5\xa1a rezultata sta bili dve uvrstitvi na deseto mesto. Je pa od sedmih stopni\xc4\x8dk bila trikrat prva in trikrat druga ter \xc5\xa1e enkrat tretja. Vse to je bilo v se\xc5\xa1tevku dovolj za skupno tretje mesto s 1045 osvojenimi to\xc4\x8dkami._NEWLINE_V sezoni 2007-08 je nastopila na prvih dvanajstih tekmah nakar se je po\xc5\xa1kodovala. Sicer je na prvih tekmah sezone rezultatsko padla, uvr\xc5\xa1\xc4\x8dala se je nekje na sredo trideseterice, nato pa je na zadnjih \xc5\xa1tirih nastopih pred po\xc5\xa1kodbo bila \xc5\xa1tirikrat druga. Pred\xc4\x8dasen konec sezone je pomenil na koncu najslab\xc5\xa1o skupno uvrstitev do sedaj, s 523 osvojenimi to\xc4\x8dkami je kon\xc4\x8dala na \xc5\xa1estem mestu.\n_START_SECTION_\n2009: prva svetovna prvakinja\n_START_PARAGRAPH_\nFebruarja 2009 se je udele\xc5\xbeila prve prireditve za \xc5\xbeenske na svetovnih prvenstvih, ki je bila v \xc4\x8de\xc5\xa1kem Liberecu. Tam je dne 20. februarja zmagala na tekmi posameznic in osvojila zlato medaljo ter postala prva prvakinja._NEWLINE_Vsega skupaj je v tem obdobju tekmovanja za celinski pokal dosegla 44 uvrstitev na oder za zmagovalke, od tega je 8 zmag, 18 drugih in 18 tretjih mest. V skupni razvrstitvi pokala pa je bila dvakrat druga in enkrat tretja.\n_START_SECTION_\nSvetovni pokal, 2011-14\n_START_PARAGRAPH_\nKo so tudi \xc5\xbeenske skakalke kon\xc4\x8dno dobile svoje tekmovanje v okviru svetovnega pokala je bila med prvimi nastopajo\xc4\x8dimi tudi Vanova, ki je sicer bila \xc5\xbee nekoliko v zatonu svoje kariere. Prvi\xc4\x8d je nastopila v tem tekmovanju 7. januarja 2012 in se povzpela na odli\xc4\x8dno drugo mesto na tekmi v Hinterzartnu. Naprej v sezoni je zasedala mesta med prvo deseterico in \xc5\xa1e enkrat uspela stopiti na zmagovalni oder, ko je bila tretja. Na koncu te zgodovinske prve sezone je bila uvr\xc5\xa1\xc4\x8dena na skupno peto mesto s 482 osvojenimi to\xc4\x8dkami._NEWLINE_V sezoni 2012-13 se je dokaj redno uvr\xc5\xa1\xc4\x8dala med najbolj\xc5\xa1o deseterico, na oder za zmagovalke pa ni ve\xc4\x8d segla. Njen najbolj\xc5\xa1i rezultat je bilo eno \xc4\x8detrto mesto. V tej zadnji dokaj uspe\xc5\xa1ni sezoni za Lindsey je v skupnem se\xc5\xa1tevku bila uvr\xc5\xa1\xc4\x8dena na osmo mesto s 432 to\xc4\x8dkami.'